Ηλεκτρικό ποδήλατο

μικρογραφία|300x300εσ|Ηλεκτρικό ποδήλατο pedelec.
μικρογραφία|300x300εσ|Ηλεκτρικό ποδήλατο με επιπλέον γκάζι.
Ένα **ηλεκτρικό ποδήλατο**, επίσης γνωστό και ως **e-bike** ή **ebike**, είναι ένα ποδήλατο με ενσωματωμένο ηλεκτρικό κινητήρα που χρησιμοποιείται για να βοηθήσει τον αναβάτη στην προώθηση. Υπάρχουν πολλά διαφορετικά είδη διαθέσιμα, αλλά γενικά εμπίπτουν σε δύο βασικές κατηγορίες: τα ποδήλατα τα οποία βοηθούν να αυξηθεί η ισχύς των πεντάλ του αναβάτη (ονομάζονται pedelec, ακρωνύμιο από το Pedal Electric Bicycle, ή EPAC) και ποδήλατα που έχουν ένα επιπλέον γκάζι, ενσωματώνοντας έτσι τη λειτουργία του μοτοποδηλάτου. Και στα δύο είδη συνεχίζεται να χρησιμοποιείται το πεντάλ και άρα δεν είναι ηλεκτρική μοτοσικλέτα.

Τα ηλεκτρικά ποδήλατα χρησιμοποιούν επαναφορτιζόμενες μπαταρίες και συνήθως αναπτύσσουν ταχύτητα μέχρι 25&nbsp;km/h. Ποδήλατα υψηλής ισχύος αναπτύσσουν υψηλότερη ταχύτητα, περισσότερο από 45&nbsp;km/h. Ένα τυπικό ηλεκτρικό ποδήλατο χρειάζεται 6-8 ώρες φόρτισης και μπορεί να διανύσει απόσταση 35 με 50&nbsp;km με μέση ταχύτητα 20&nbsp;km/h.

Τα τελευταία χρόνια, τα ηλεκτρικά ποδήλατα έχουν αρχίσει ν' αποκτούν δημοφιλία. Aπό το 2019 έως το 2020, υπήρξε αύξηση πωλήσεων πάνω από 40% σε παγκόσμιο επίπεδο, ενώ από 2020 μέχρι και το 2023, αναμένεται να πουληθούν 130 εκατ. ηλεκτρικά ποδήλατα. Το 2015, συνολικά 40 εκατ. ηλεκτρικά ποδήλατα είχαν πουληθεί, από τα οποία το 90% στην Κίνα, 5% στην Ευρώπη και μόλις 0,7% στις ΗΠΑ.

Ανάλογα με την τοπική νομοθεσία, πολλά ηλεκτρικά ποδήλατα (π.χ. pedelecs) ταξινομούνται νομικά ως ποδήλατα και όχι ως μοτοποδήλατα (mopeds) ή μοτοσικλέτες. Αυτό τους εξαιρεί από τους αυστηρότερους νόμους σχετικά με την πιστοποίηση και τη λειτουργία ισχυρότερων δίκυκλων που συχνά χαρακτηρίζονται ως ηλεκτρικές μοτοσικλέτες. Τα ηλεκτρικά ποδήλατα μπορούν επίσης να ανήκουν σε ξεχωριστή κατηγορία και να υπάγονται σε ανάλογη νομοθεσία.

## Νομοθεσία
Με βάση την ελληνική νομοθεσία, τα ηλεκτρικά ποδήλατα ταξινομούνται σε δύο κατηγορίες. Όσα ηλεκτρικά ποδήλατα δεν αναπτύσσουν ταχύτητα μεγαλύτερη από 25&nbsp;km/h, οι αναβάτες δεν χρειάζεται να έχουν πινακίδες, ασφάλεια, και δίπλωμα οδήγησης. Η χρήση του κράνους είναι προαιρετική. Ο κατασκευαστής είναι υποχρεωμένος να παρέχει πιστοποιητικό συμμόρφωσης με τις ευρωπαϊκές προδιαγραφές και να βάζει ταμπέλα συμμόρφωσης σε εμφανές σημείο του σκελετού για να μπορεί να κυκλοφορεί το ποδήλατο νόμιμα στους δρόμους της Ευρώπης. Όσα ηλεκτρικά ποδήλατα αναπτύσσουν ταχύτητα πάνω από 25&nbsp;km/h, χρειάζεται να έχουν έγκριση τύπου, πινακίδες κυκλοφορίας, ασφάλεια και δίπλωμα οδήγησης.

## Παραπομπές


## Βιβλιογραφία
* Hannes Neupert: Das Powerbike. Delius Klasing – Edition Moby Dick, Kiel 1996, ISBN 3-89595-123-4.
* Gunnar Fehlau, Peter Barzel: Das E-Bike: Die neuen Fahrräder mit elektrischer Antriebsunterstützung. Typen – Modelle – Komponenten. Delius Klasing, Bielefeld 2009, ISBN 978-3-7688-5282-1.
* Niels A. Fries: Das große Handbuch für Solar- und Elektrofahrräder: Batterie, Eigenbau, Betrieb, Tipps & Tricks, Antrieb, Technik. N. A. Fries, Neuss 2006, ISBN 3-00-015258-X.
* Christian Smolik, Michael Bollschweiler, Verena Ziese: Das Elektrorad: Typen, Technik, Trends. BVA Bielefelder Verlag, Bielefeld 2010, ISBN 978-3-87073-435-0.
* Frederic Rudolph: Klimafreundliche Mobilität durch Förderung von Pedelecs. (PDF; 6,5 MB), Dissertation. Universität Wuppertal, 2014.
* Jochen Treuz: Pedelecs, E-Bikes selber bauen. Franzis, Poing 2011, ISBN 978-3-645-65082-3.


Κατηγορία:Οχήματα
Κατηγορία:Βιώσιμη κινητικότητα